Vanhukset saivat hoivakodissa pizzaa, olutta ja siideriä – ”Ihanaa, tällaista minä en ole ennen maistanutkaan”

Porvoolaisen vanhusten hoivakodin Pizzaa & bissee -päivä oli menestys.

Pizza ja ranskalaiset tekivät hyvin kauppansa.­

Porvoolaisessa Laamannin hoivakodissa oli sunnuntaina erityinen päivä, nimittäin Pizzaa & bissee -päivä. Hoivakodin vanhuksille oli tarjolla pizzaa ja ranskalaisia sekä kyytipojaksi olutta tai siideriä.

– Oli aivan ihanaa, niin leppoisa ja rento meininki, kertoo hoivakodin johtaja Pia Paananen.

Jokainen sai valita mieleisensä pizzan porvoolaisen Ararat kebab-pizzerian valikoimista. Ylivoimaisiksi täytesuosikeiksi nousivat jauheliha sekä kinkku-ananas. Myös rasvaiset ranskalaiset olivat monen mieleen.

– Eräskin mummo sanoi, että ihanaa, tällaista minä en ole ennen maistanutkaan, Paananen kertoo.

”Ei meillä lasiin syljetä”

Ympärivuorokautista, tehostettua hoivaa tarjoavassa Laamannissa on 68 asiakaspaikkaa. Pizzoja kyydittiin paikalle neljässä eri lähetyksessä. Olutta ja siideriä saivat ne, joille se lääkityksen tai sairauksien puolesta sopi.

– Ei meillä lasiin syljetä. Normaalistikin meillä on baarikärry, josta voidaan antaa vanhuksen omasta pullosta lasillinen viiniä tai lääkemitallinen konjakkia. Hoitajat tuntevat ja tietävät, kenelle alkoholia voi antaa.

Pizzan ja ranskalaisten kyytipojaksi oli tarjolla olutta, siideriä ja alkoholittomia juomia.­

Normaalisti iltaruokailun jälkeen vanhuksilla on kiire omiin huoneisiinsa, mutta nyt monet jäivät istumaan iltaa yhteisiin tiloihin.

– Hoitajat kikattivat ja käkättivät vanhusten kanssa. Kuunneltiin vanhaa tanssimusiikkia ja oli aivan ihanaa katsoa sitä, kun kenelläkään ei ollut kiire, Paananen kertoo.

– Vähän sitten ajeltiin hissillä väärään suuntaan, mutta ei se mitään haittaa!

”Ei se määrä, vaan laatu”

Idea sunnuntaiherkutteluun tuli henkilökunnalta, joka mietti, miksi vanhustenhoidossa puhutaan koko ajan vain negatiivisista asioista.

– Tarvitaan aitoa läsnäoloa ja välittämistä. Joku sanoikin, etteivät ne vanhukset laitostu vaan me hoitajat, Paananen sanoo.

– Ei se määrä, vaan laatu. Sunnuntaina meillä on minimimiehitys, mutta silti tämä onnistui, kun oli tekemisen meininki. Hoitajat olivat aivan täpinöissään, miten ihanaa oli.

Pizzailtamissa kuunneltiin myös vanhaa tanssimusiikkia. Maanantaina meno jatkui mölkyn pelaamisella ja haitarimusiikilla.­

Pizza ja ranskalaiset tekivät hyvin kauppansa.­

Attendon hoivakodissa on tempaistu ennenkin. Kun kaikki vanhukset vietiin retkelle ja grillailemaan, tarvittiin 11–12 taksia. Laamannissa käy myös vierailevia esiintyjiä.

– Ei meillä viinasta olla koskaan päissään, mutta sokerihumalasta ollaan kyllä, kun meidän oma keittiömme leipoo herkkuja, Paananen kehuu nauraen.

Haaste muille vanhusyksiköille

Pia Paananen haluaa haastaa muitakin vanhusten hoivaa tarjoavia laitoksia keksimään positiivisia juttuja mummojen ja pappojen arkeen.

– Työtä pitää tehdä suurella sydämellä. Ei se ole sen kummempaa kuin tehdä omenapiirakkaa tai istua käsi kädessä vanhuksen kanssa.

– Silloin on vasta kiire, kun ei ehdi vessassa käydä tai juoda kupposta kahvia, muuten ehtii kyllä!

Kannelmäen palvelukeskuksen vanhukset kertoivat ISTV:lle, mistä syntyy täydellinen illanvietto. Katso alla olevalta videolta.

Tykkää Ilta-Sanomista Facebookissa!